PMIndiaData/PMIndiaSum huggingface dataset:
মন্ত্রীমন্দলনা ইনস্তিত্যুৎ ওফ চার্তর্দ একাউন্তেন্স ওফ ইন্দিয়া অমসুং সাউথ আফ্রিকান ইনস্তিত্যুৎ ওফ চার্তর্দ একাউন্তেন্সকী মরক্তা তৌনবা ম্যুচুয়েল রিকোগনিসন এগ্রীমেন্তা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা ইনস্তিত্যুৎ ওফ চার্তর্দ একাউন্তেন্স ওফ ইন্দিয়া (আই সি এ আই) অমসুং সাউথ আফ্রিকান ইনস্তিত্যুৎ ওফ চার্তর্দ একাউন্তেন্স (এস এ আই সি এ)কী মরক্তা তৌনবা ম্যুচুয়েল রিকোগনিসন এগ্রীমেন্তা অয়াবা পীখ্রে। অকুপ্পা ৱারোল: একাউন্তিং নোলেজ, প্রোফেস্নেল অমসুং ইন্তিলেকচুয়েল দিবেলপমেন্ত, মখোয়গী মীহুৎশিংগী ইন্তরেস্ত হেঙ্গৎহন্নবা অমদি সাউথ আফ্রিকা অমসুং ভারত্তা একাউন্তিং প্রোফেসনগী চাউখৎ-থৌরাংদা কান্নবা মওংদা শরুক য়ানবগীদমক আই সি এ আই অমসুং এস এ আই সি এগী মরক্তা তৌনবা ম্যুচুয়েল রিকোগনিসন এগ্রীমেন্ত (এম আর এ) অদু ইকায় খুম্নদুনা মন্ত্রীমন্দলনা অয়াবা পীখি। এগ্রীমেন্ত অসিনা পাংথোক্কদবা: i. হৌজিক লৈরিবা আই সি এ আই ক্বালিফিকেসন অদুগী মথক্তা লোকেল একাউন্তেন্সী ক্বালিফিকেসনগা লোয়ননা ইন্দিয়ান একাউন্তেন্সী প্রোফেস্নেল্সকী রিকোগনিসন্দা লায়থোকহল্লগনি, মদুনা সাউথ আফ্রিকাগী কৈথেলশিংদা মখোয়গী প্রোফেস্নেল এভেন্যুশিং হেঙ্গৎহল্লগনি। ii. একাউন্তিং ইনস্তিত্যুৎ অনিগী মরক্তা অকনবা ৱার্কিং রিলেসন্স থৌগৎপা iii. লৈবাক অনিমক্কী মরক্তা প্রোফেস্নেলশিংগী চৎথোক চৎশিন হেঙ্গৎহল্লগনি, মদুনা লৈবাক অনিমক্তা অপীকপা অমসুং ময়াই ওইরপ্পা ললোন ইতিক্কীদমক অনৌবা মায়কৈ অমা ফংলগনি। য়ুম্ফম: আই সি এ আই অসি ভারত্তা চার্তর্দ একাউন্তেন্সীগী প্রোফেসন রেগুলেৎ তৌনবা ভারত পর্লিয়ামেন্তকী এক্ত অমা ওইরিবা চার্তর্দ একাউন্তেন্স এক্ত, ১৯৪৯গী মখাদা লিংখৎপা আইন্না য়ারবা বোদী অমনি। এস এ আই সি এ অসি সাউথ আফ্রিকাদা খ্বাইদগী মাংজিল থারিবা একাউন্তেন্সী বোদীনি অমদি মালেমগী ওইনা মকোক থোংবা ইনস্তিত্যুৎশিংগী মরক্তা অমনি।
য়ু.এস.এ.গীদমক খোংশান্দ্রিঙৈ মাংওইননা পীখিবা প্রধান মন্ত্রীগী ৱারোল

ঐহাক ২০১৯গী সেপ্তেম্বর ২১দগী ২৭ ফাওবা য়ুনাইতেদ স্তেতস ওফ অমেরিকাদা চৎকনি। ঐহাক হৌস্তোন্দা চৎকনি, মদুগী মতুং য়ুনাইতেদ নেসন্স জেনরেল এসেমব্লিগী ৭৪শুবা সেসনগী অৱাংবা থাক্কী সেগমেন্তদা শরুক য়ানবা ন্যু য়োর্ক চৎকনি। হৌস্তোন্দা, ঐহাক্না ইন্দিয়া–য়ু.এস. ইনর্জী পার্তনরশিপ হেঙ্গৎহন্নবা পান্দমদা য়ু.এস.তা লৈরিবা মকোকথোংবা ইনর্জী কম্পেনিশিংগী সি.ই.ও.শিংগা উন্নগনি। হৌস্তোন্দা, ঐহাক্না ইন্দিয়ান–অমেরিকান কমুনিতীগা লোয়ননা মীফম পাংথোক্নবা মীৎয়েং থম্লি। য়ুনাইতেদ স্তেতসকী রাস্ত্রপতি শ্রী দোনাল্দ ত্রম্পনা থৌরম অসিদা শরুক য়াগদবা অসি ইন্দিয়ান দাইস্পোরাগীদমক ইকায় খুম্নবগী ৱাফম্নি অমসুং ঐহাক্কীদমক নুঙাইবা ঐহাক্কা লোয়ননা ইন্দিয়ান কমুনিতীগী থৌরম অমদা য়ু.এস.কী রাস্ত্রপতিনা শরুক য়াবা অসি মসিনা অহানবা ওইরগনি। হৌস্তোন্দা লৈরিঙৈদা ঐহাক্না ইন্দিয়ান–অমেরিকান কমুনিতীগী তোঙান তোঙানবা গ্রুপশিং অমসুং মখোয়গী খনগৎলবা মীহুৎশিংগা লোয়ননা ৱারী শান্নবগী তঞ্জাসু ফংলগনি। ন্যু য়োর্ক্তা ঐহাক্না য়ুনাইতেদ নেসন্সতা পাংথোকপা মরুওইবা থৌরম কয়াদা শরুক য়াগনি। ১৯৪৫দা মসিনা য়ুনাইতেদ নেসন্সকী ফাউন্দিং মেম্বর অমা ওইনা শরুক য়াবা হৌখিবদগী, ভারতনা মালেমদা শান্তি অমসুং সেক্যুরিতী হেঙ্গৎহন্নবা অমসুং ইকোনোমিক গ্রোথ হেঙ্গৎহন্নবা অচেৎপা ৱাফম থম্লি। চহী অসিদা পাংথোক্কদৌরিবা য়ু.এন. জেনরেল এসেমব্লিগী ৭৪শুবা সেসনগী থিমদি “গলভনাইজিং মল্তিলেতরেল এফোর্তস ফোর পোভর্তী ইরাদিকেসন, ক্বালিতী এদজুকেসন, ক্লাইমেৎ এক্সন অমসুং ইনক্লুজন”নি। মল্তিলেতরিজম রফোর্ম তৌনবা ঐখোয়গী ৱারেপ অদু ঐহাক্না অমুক হন্না ফোংদোক্কনি। য়ু.এন.গী থৌরমশিংদা ঐহাক্না শরুক য়াবগী খুত্থাংদা, সস্তেনেবল দিবেলপমেন্ত গোলশিং ফংবদা ঐখোয়গী মায়পাকপা অদু ঐহাক্না উত্থোক্কনি। সেপ্তেম্বর ২৩দা পাংথোক্কদৌরিবা ক্লাইমেৎ এক্সন সম্মিৎতা, ক্লাইমেৎ চেঞ্জ মায়োক্ননবা ভারতকী অচেৎপা থৌরমশিং ঐহাক্না পাওদমগনি। য়ুনিবর্সেল হেল্থ কোভরেজদা পাংথোকপা য়ু.এন.গী থৌরমদা, অয়ুশ্মান ভারত থৌরম য়াওনা অনৌবা খোংথাং কয়াগী খুত্থাংদা দরকার ওইবশিংদা হেল্থকেয়ার ফংহনবদা ভারতকী এচিবমেন্তশিং অদু মামেলগী ফম্বাকথক্তা সেয়ার তৌনা ঐহাক্না মীৎয়েং থম্লি। মহাত্মা গান্ধীগী ১৫০শুবা মপোক কুমওন পাংথোক্নবা থৌরম অমসু ভারতনা য়ু.এন.দা শিন–লাংগনি। থৌরম অদুদা য়ু.এন.গী সেক্রেতরি জেনরেল য়াওনা লৈবাক কয়াগী লুচিংবশিংনা শরুক য়াদুনা গান্ধীজীগী মফমদা ইকায় খুম্নবা উৎকনি। য়ু.এন.জি.এ.গী মর্জিন্দা ঐহাক্না অতোপ্পা লৈবাকশিংগী লুচিংবশিং অমসুং য়ু.এন. এন্তাইতিশিংগা লোয়ননা নাকল অনিগী ওইবা মীফমশিংসু পাংথোক্কনি। অহানবা ওইনা ভারতনা য়ু.এন.জি.এ.গী মর্জিন্দা পেসিফিক আইলেন্দগী লুচিংবশিং অমসুং কেরিকোম গ্রুপকী লুচিংবশিংগা লোয়ননা লিদর্শিপকী থাক্তা ৱারী শান্নগনি। হৌস্তোন অমসুং ন্যু য়োর্ক্তা ঐহাক্না রাস্ত্রপতি ত্রম্পকা উন্ননবা মীৎয়েং থম্লি। লৈবাক অনিগী মরক্তা অহেনবা কান্নবা পুরক্নবা ঐখোয়না ঐখোয়গী নাকল অনিগী মরক্তা লৈনরিবা মরী অমুক হন্না য়েংশিল্লগনি। য়ু.এস. অসি ঐখোয়গী নেস্নেল দিবেলপমেন্তকীদমক মরুওইবা পার্তনর অমা ওইবগা লোয়ননা এদজুকেসন, স্কিল, রিসর্স, তেক্নোলোজী অমসুং ইনোভেসন্দা পার্তনরশিপকী চাওনা ওইথোকপা য়াবশিং লৈরি। ব্লুমবর্গ গ্লোবেল বিজিনেস ফোরমগী হৌদোকপগী থৌরমদা ৱা ঙাংনবা অমদি ভারতকী ইকোনোমিক গ্রোথ অমসুং ত্রান্সফোর্মেশন্দা অহেনবা থৌদাং লৌদুনা শরুক য়ানবা অমেরিকাগী বিজিনেস লুচিংবশিংবু বার্তন তৌনবা ঐহাক্না মীৎয়েং থম্লি। বিল অমসুং মেলিন্দা গেতস ফাউন্দেসন্না ইফমদা গ্লোবেল গুলকীপর্স গোল্স এৱার্দ ২০১৯ লান্থোকপীনবা ৱারেপ লৌদুনা ঐহাকপু ইকায় খুম্নবিরে।
খা অফ্রিকাগী রাস্ত্রপতিগী ভারত খোঙচৎ মনুংদা প্রধান মন্ত্রীনা প্রেসতা পীখিবা ৱারোল

ইকায়খুম্নরজবা, রাস্ত্রপতি রামাফোসা, খা অফ্রিকাদগী মফম অসিদা লাক্লিবা শক্নাইরবশিং, মরূপশিং, ভারতকা থাদোক্নবা য়াদ্রবা মরূপ অমা, রাস্ত্রপতি রামাফোসা ঙসি ঐখোয়গী ইরক্তা য়াওবা অসি ঐখোয়গী য়াম্না নুংঙাইবা অমনি। মহাক্কী মফমদা ভারত অসি অনৌবা অমা নত্তে, অদুবু মসি মহাক্না রাস্ত্রপতি অমা ওইনা ভারত্তা লাকপা মহাক্কী অহানবা খোংচৎনি। মহাক্কী ভারত খোংচৎ অসি ঐখোয়গা লৈনরিবা মরিগী অখন্নবা তাঞ্জা অমদা থোক্লে। তাঞ্জা অদু মহাত্মা গান্ধীগী চহি ১৫০শুবা মপোক কুমওন থৌরমদনি। হৌখিবা চহিদা নেলসন মন্দেলাগী চহি ১০০শুবা মপোক কুমওন তাখি। হৌখিবা চহিদা ঐখোয়গা দিপ্লোমেতিক্কী মরি লৈনরকপগী সিলভর জুব্লী তাখি। মসিগী অখন্নবা থৌরম অসিদা রাস্ত্রপতি রামাফোসানা ভারত্তা লাকপা অসিদা ঐ হরাওই। মহাক্না ভারত্তা লাকপা অসি ঐখোয়গী ওইনা য়াম্না মরুওইবনি, মরমদি হয়েং মহাক্না ঐখোয়গী গনতন্ত্র নুমিৎতা চীফ গেস্ত ওইগনি। মসিগী ইকায়খুম্নবা অসিগীদমক অমসুং ঐখোয়দা চাউথোকচবা পোকহনবগী ভারতনা থাগৎলি। ঐখোয়না মসিগী ইকায়খুম্নবা অসি উৎপা য়াহনবগীদমক ভারত পুম্বনা থাগৎলি। মরূপশিং, ২০১৬তা ঐনা খা অফ্রিকাদা চৎপা মতমদা ঐনা অহানবা ওইনা রাস্ত্রপতি রামাফোসাগা উনখি। মতম অদুদা মহাক উপ-রাস্ত্রপতি ওইরি। ঐখোয় অহানবা ওইনা উনবা অদুদা মহাক্না ভারত নুংশিবা অদু ঐনা খঙবা ঙমখি। হৌখিবা চহিদা খা অফ্রিকাদা পাংথোকখিবা ব্রিক্স সমিৎ মনুংদা মহাক্কী নীংথিরবা মীওক-মীচান অদু ঐনা খঙবা ঙমখি। দিল্লীদা হৌজিক নিংথম থা ওইজরবসু, খোংচৎ অসিদা রাস্ত্রপতি রামাফোসানা ভারতনা তরাম্না ওকপগী ফোঙ-ফোঙ শাবা অদু ফাওরমগনি হায়না ঐনা খল্লি। ঐনা রাস্ত্রপতি অমসুং মহাক্কী মীহুৎ কাংবু ভারত্তা তরাম্না ওক্লি। মরূপশিং, ঙসি রাস্ত্রপতিগা লোয়ননা ঐখোয়না ৱারী শানবদা, ঐখোয়গী মরিগী শরুকশিং ঐখোয়না অমুক হন্না য়েংশিল্লে। ঐখোয়গী ললোন-ইতিক অমসুং শেন থাদবগী মরি হেন্না কনখৎলক্লি। ঐখোয়গী লৈবাক অনিগী ললোন-ইতিক অসি য়ু এস দোল্লর বিলিয়ন ১০ হেল্লে। চহি অসিদা পাংথোক্লিবা বাইব্রেন্ত গুজরাত সমিৎতা খা অফ্রিকা শরুক য়াখি। খা অফ্রিকাদা শেন থাদবা হেনগৎহন্নবা রাস্ত্রপতি রামাফোসানা কন্না হোৎনরিবা অসিদা ভারতকী কম্পেনিশিংনা অকনবা থৌদাং লৌরি। খা অফ্রিকাগী স্কিল দিবলপমেন্তগী থবকশিংদা ঐখোয়সু শরুক য়ারি। প্রেতোরিয়াদা অথুবা মতমদা গান্ধী-মন্দেলা স্কিলস ইন্সতিত্যুৎ লিংখৎলগনি। লৈবাক অনিগী লৈনরিবা মরি অসি অনৌবা থাক অমদা পুখৎনবা ঐখোয় অনিনা থাজবা পীরি। মরম অদুনা, হৌজিক ঙাইহাক্কী মতুংদা লৈবাক অনিমক্কী ললোন-ইতিক্কী লুচীংবশিং উনরগনি। মরূপশিং, করিগুম্বা ঐখোয়না মালেমগী মেপ য়েংলবদি, ভারত অমসুং খা অফ্রিকা অনিমক ইন্দিয়ন ওসিনগী য়াম্না মরুওইবা মফমশিংদা লৈবা থেংনগনি। ঐখোয় অনিমক খেন্নবা কয়া লৈবা গনতন্ত্র চৎপা লৈবাকশিংনি। ঐখোয় মহাত্মা গান্ধী অমসুং নেলসন মন্দেলাগী ৱাখল্লোনশিং ইন্নরিবশিংনি। মরম অদুনা লৈবাক অনিমক্কী মালেমগী মীৎয়েং অসি অমগা অমগা মান্নৈ। ব্রিক্স, জি-২০, ইন্দিয়ন ওসিন রিম এসোসিয়েসন, আই বি এস এনচিংবা ফোরমশিংদা ঐখোয়না অমনা অমগী মতেং পাংনরি। য়ু এন সেক্যুরিতী কাউন্সিল শেমদোকপদা ঐখোয় পুন্না থবক তৌমিন্নরি। রাস্ত্রপতিগী ভারত খোংচৎ অসিগী অখন্নবা শরুক অমা ওইনা ঙসি অহানবা “গান্ধী-মন্দেলা ফ্রিদম লেকচর” পাংথোক্লি। ঐ খক নত্তনা, ভারত পুম্বা অমসুং খা অফ্রিকা পুম্বনা রাস্ত্রপতিগী ৱারোল তানবা খৌরাংনা ঙাইরি। মরূপশিং, গনতন্ত্র দিবসতা রাস্ত্রপতি রামাফোসানা চীফ গেস্ত ওইনা শরুক য়াবা অসিনা ঐখোয়গী লৈনরিবা মরি অসি মপাঙ্গল কনখৎহনবগী খুদম্নি। ঐনা অমুক হন্না রাস্ত্রপতিবু তরাম্না ওকচরি। অদোমবু থাগৎচরি।
প্রধান মন্ত্রীনা হান্না হিমাচল প্রদেশকী মুখ্য মন্ত্রী ওইবিরম্বা শ্রী বিরভদ্রা সিংহ জীনা লৈখিদবদা অৱাবা ফোংদোকখ্রে

প্রধান মন্ত্রী, শ্রী নরেন্দ্র মোদীনা, হান্না হিমাচল প্রদেশকী মুখ্য মন্ত্রী ওইবিরম্বা শ্রী বিরভদ্রা সিংহ জীনা লৈখিদবদা থম্মোয় শোক্না অৱাবা ফোংদোকখ্রে। ত্বীত অমদা, প্রধান মন্ত্রীনা হায়, “শ্রী বিরভদ্রা সিংহ জী এদমিনিস্ত্রেতিব অমসুং লেজিসলেতিবতা য়াম্না হৈশিংবা অমা ওইনা মতম শাংনদগী রাজনিতীদা খোঙদারকখি। মহাক্না হিমাচল প্রদেশকী চাওখৎ থৌরাংদা থৌদাং কয়া অমা লৌবিরম্মী অমসুং রাজ্য অসিগী মীয়ামগী থবক কয়া অমা তৌবিরম্মী। মহাক্না লৈখিদবা অসি নুঙাইতবা অমনি। মহাক্কী ইমুং অমসুং পামজবশিংগী অৱাবদা শরুক য়াজরি। ওম শান্তি”।
প্রধান মন্ত্রী নরেন্দ্র মোদী, বাঙ্গলাদেশকী প্রধান মন্ত্রী শেখ হসীনা অমসুং নোংচুপ বেঙ্গল অমসুং ত্রিপুরাগী মুখ্য মন্ত্রীশিংনা অপুনবা ওইনা বাঙ্গলাদেশতা প্রোজেক্ত অহুম শঙ্গাখ্রে

প্রধান মন্ত্রী শ্রী নরেন্দ্র মোদী, বাঙ্গলাদেশকী প্রধান মন্ত্রী শেখ হসীনা, নোংচুপ বেঙ্গলগী মুখ্য মন্ত্রী সুশ্রী মমতা বেনর্জী অমসুং ত্রিপুরাগী মুখ্য মন্ত্রী শ্রী বিপ্লব কুমার দেবনা ঙসি অপুনবা ওইনা ভিদিও কনফ্রেন্সিংগী থোংদা বাঙ্গলাদেশতা প্রোজেক্ত অহুম শঙ্গাখ্রে। থৌরম অদুদা মপান থৌরম পুবা মন্ত্রী সুশ্মা স্বরাজ অমসুং বাঙ্গলাদেশকী মপান থৌরম পুবা মন্ত্রীসু ভিদিও কনফ্রেন্সকী থোংদা দিল্লী অমসুং ধাকাদগী শরুক য়াখি। প্রোজেক্ত অহুম অদুগী মনুংদা বাঙ্গলাদেশকী ভেরামারা লোইননা ভারতগী বহরামপুরগী মরক্তা লৈরিবা ইন্তর্কনেক্সনগী খুৎথাংদা বাঙ্গলাদেশতা ৫০০ মেগাৱাৎকী অহেনবা পাৱর সপ্লাই, অখৌরা অমসুং অগরতলাগী মরক্তা রেল লিঙ্ক লোইননা বাঙ্গলাদেশ রেলৱেগী কুলৌরা-শাহবাজপুর অমুক হন্না শেমগৎপা য়াওরি। থৌরম অদুদা ৱা ঙাংবদা প্রধান মন্ত্রীনা হায়খি মদুদি হৌখিবা নুমিৎ খরনিগী মমাংদা মহাক্না বাঙ্গলাদেশকী প্রধান মন্ত্রী শেখ হসীনাগা কাথমান্দুদা পাংথোকখিবা বিম্সতেক্কী সমিৎ, শান্তি নিকেতন অমসুং লন্দন্দা পাংথোকখিবা কমনৱেল্থ সমিৎ য়াওনা তাঞ্জা কয়া মরুমদা উনবগী তাঞ্জা ফংখি। মহাক্না হায়খি মদুদি য়ুমলোন্নবা লৈবাকশিংগী লুচীংবশিংগা য়ুমলোন্নবা অমগুম্না মরি থমনগদবনি অমসুং মদুগীদমক্তা প্রোতোকোল অমত্তগী অফা-অপুন লৈহন্দনা অমনা অমগী মফমদা তোইনা চৎথোক-চৎসিন তৌনগদবনি। মহাক্না হায়খি মদুদি বাঙ্গলাদেশকী প্রধান মন্ত্রী অমসুং মহাক্কী মরক্তা হৌখিবা নুমিৎ খরনি অসিদা উনখিবা অসি য়ুমলোন্নবা লৈবাক অনিসিগী নকশিন্নবা অদুগী খুদম্নি। প্রধান মন্ত্রীনা থৌরম অদুদা বাঙ্গলাদেশকী প্রধান মন্ত্রী শেখ হসীনাগী ১৯৬৫গী মমাংদা লৈরম্বা মরি অদু অমুক হন্না হিংগৎহন্নবগী ৱাফম অদুবু নীংশিংখি। মহাক্না হায়খি মদুদি হৌখিবা চহি খরা অসিদা মাইকৈ অসোমদা নীংথিজনা খুমাং চাউশিল্লিবা অসিদা নুংঙাইবা পোকই। প্রধান মন্ত্রীনা হায়খি মদুদি ঙসি ঐখোয়না ভারত অমসুং বাঙ্গলাদেশকী মরক্তা মৈগী কনেক্তিবিতী হেনগৎহনবগা লোইননা রেলৱে কনেক্তিবিতীসু হেনগৎহন্নবগীদমক প্রোজেক্ত অনি হৌদোক্লে। মহাক্না ২০১৫গী মহাক্কী বাঙ্গলাদেশ খোংচৎ অদুবু নীংশিংলদুনা হায়খি মদুদি বাঙ্গলাদেশতা ৫০০ মেগাৱাৎকা অহেনবা মৈ ফংহন্নবগী ৱারেপ মতম অদুদা লৌখি। শ্রী মোদীনা হায়খি মদুদি থবক অসি নোংচুপ বেঙ্গল অমসুং বাঙ্গলাদেশকী মরক্তা লৈরিবা ত্রান্সমিসন লিঙ্ককী খুৎথাংদা পাইখৎপনি। মহাক্না থবক অসিদা মতেং পাংবীবগীদমক নোংচুপ বঙ্গালগী মুখ্য মন্ত্রী মমতা বেনর্জীবু থাগৎপা ফোংদোকখি। মহাক্না হায়খি মদুদি প্রোজেক্ত অসি মপুং ফারকপদগী হৌজিক ভারত্তগী বাঙ্গলাদেশতা ১.১৬ গিগাৱাৎকী মৈ পীরে। প্রধান মন্ত্রীনা হায়খি মদুদি মোগাৱাৎতগী গিগাৱাৎতা য়ৌখিবা অসি লৈবাক অনিগী মরক্তা লৈরিবা মরি অদুগী মরুওইবা তাঙ্কক অমনি। শ্রী মোদীনা হায়খি মদুদি অখৌরা-অগরতলা রেল কনেক্তিবিতীদগী লৈবাক অনিগী মরক্তা ক্রোস-বোর্দর কনেক্তিবিতীগী অতোপ্পা লম্বী অমগা ফংলগনি। মহাক্না থবক অসিবু মপুং ফাহন্নবা হোৎনবদা মতেং পাংলকপগীদমক ত্রিপুরাগী মুখ্য মন্ত্রী শ্রী বিপ্লব দেববু থাগৎপা ফোংদোকখি। প্রধান মন্ত্রীনা ২০২১ ফাওবদা বাঙ্গলাদেশনা মিদল ইনকম কন্ত্রী ওইবা অমসুং ২০৪১ ফাওবদা চাউখৎলবা লৈবাক অমা ওইহন্নবগী ৱারেপ লৌখিবগীদমক্তা প্রধান মন্ত্রী শেখ হসীনাবু থাগৎপা ফোংদোকখি। মহাক্না হায়খি মদুদি লৈবাক অনিগী অচেৎপা মরি অদুনা চাউখৎপা অমদি ৱাৎত-পাদবগী অনৌবা মতোল অদু লাম্বা ফংলগনি।
পি.এম.না প্রোফেসর সি.এস. সেশাদ্রী লৈখিদবদা অৱাবা ফোঙদোকখ্রে

প্রধান মন্ত্রী শ্রী নরেন্দ্র মোদীনা প্রোফেসর সি.এস. সেশাদ্রী লৈখিদবদা অৱাবা ফোঙদোকখ্রে। ত্বীৎ অমদা প্রধান মন্ত্রীনা হায়, “প্রোফেসর সি.এস. সেশাদ্রীনা লৈখিদবা অসিদা মেথমেতিক্সকী লমদা থোইদোক হেন্দোক্না শিংথানীংঙাই ওইবা থবক তৌরম্বা কত্থোক্লবা মীওই অমা ঐখোয়না মাংজরে। মহাক্না হোৎনরম্বা, মরু ওইনা এলজেব্রিক জিওমেত্রী অসি চহিচা কয়া নীংশিংদুনা লৈহৌরগনি। মহাক্কী ইমুং মনুং অমসুং মহাকপু পামজবা মীওইশিংগী অৱাবদা শরুক য়াজরি। ওম শান্তি।”
প্রধান মন্ত্রী তামিল নাদুগী তিরুপ্পুরদা চৎখ্রে

প্রধান মন্ত্রী শ্রী নরেন্দ্র মোদী তামিল নাদুগী তিরুপ্পুরদা চৎখ্রে অমদি রাজ্য অসিদা দিবেলপমেন্ত প্রোজেক্ত কয়া মায়খুম হাংদোকখ্রে। তিরুপ্পুরদা প্রধান মন্ত্রীনা পেরুমনালুর খুঙ্গংদগী দিবেলপমেন্ত প্রোজেক্ত কয়া মায়খুম হাংদোকখি। তিরুপ্পুরদা মহাক্না ই.এস.আই.সি. মল্তি স্পেসিয়েলিতী হোস্পিতাল গী উরেপ উয়ুং তমখি। ফমুং ১০০ লৈবা হোস্পিতাল অসিনা তিরুপ্পুর অমসুং ই.এস.আই.না কোল্লিবা মনাক নকপা লমদমশিংদা লৈরিবা শিন্মী লাখ অমা হেনবা অমসুং মখোয়গী ইমুং মনুংগী মেদিকেলগী মথৌ তাবশিং অদু ফংহল্লগনি। মমাংদদি মীওইশিং অসি শহর অসিদা মথৌ তৌরিবা ই.এস.আই.সি. দিস্পেন্সরী অনিনা য়েংশিল্লম্মি। এদভান্স মেদিকেল ইন্তর্বেন্সন অমা হেক্তগীদমক কিলোমীতর ৫০ লাপ্না কোয়েম্বেতোর ই.এস.আই.সি. মেদিকেল কোল্লেজ হোস্পিতালদা মখোয় চৎপা তারি। মহাক্না জাতিদা ই.এস.আই.সি. হোস্পিতাল চেন্নৈ কত্থোকখি। মসিগী ফমুং ৪৭০ লৈবা হোস্পিতাল অসিনা মেদিসিনগী দিসিপ্লিন খুদিংমক্তা ক্বালিতী ত্রিৎমেন্ত ফংহল্লগনি। প্রধান মন্ত্রীনা ত্রিচে এয়ারপোর্ত্তা অনৌবা ইন্তেগ্রেতেদ বিলদিং অমগীদমক অমসুং চেন্নৈ এয়ারপোর্তকী মোদর্নাইজেসনগীদমক উরেপ উয়ুংসু তমখি। ত্রিচেদা অনৌবা ইন্তিগ্রেতেদ তর্মিনেল বিলদিং অসিনা এয়ারপোর্ত অসিনা চহীগী ওইনা পেসেঞ্জর মিলিয়ন ৩.৬৩ অমসুং পীক অৱারদা পেসেঞ্জর ২,৯০০ হেন্দল তৌবা ঙমহল্লগনি। চেন্নৈ এয়ারপোর্ত অসি ই গেৎস, বাইওমেত্রিক বেজ পেসেঞ্জর স্ক্রীনিং সিস্তেমশিং, তোঙান তোঙানবা অতোপ্পা ফিচরশিং ফংহনবগা লোয়ননা মোদর্নাইজ তৌরগনি অমদি হৌজিক লৈরিবা ইন্তর্নেস্নেল দিপার্চর তর্মিনেলগী মী চিনবা হন্থরগনি। থৌরম অসিদা ভারত পেত্রোলিয়ম কোর্পোরেসন লিমিতেদকী ইন্নোর কোস্তেল তর্মিনেল জাতিদা কত্থোকখি। প্রধান মন্ত্রী মোদীনা চেন্নৈ হিথাংফমদগী চেন্নৈ পেত্রোলিয়ম কোর্পোরেসন লিমিতেদকী মনালী রিফাইনরী ফাওবগী অনৌবা ক্রুদ ওইল পাইপ লাইনসু শঙ্গাখি। অহেনবা সেফতী ফিচরগা লোয়ননা শেমগৎলিবা পাইপলইন অসিনা শুংদোক্ত্রিবা থাওগী সেফ অমসুং রেলিয়েবল সপ্লাই ফংহল্লগনি অমসুং তামিল নাদু অমসুং য়ুমলোন্নবা রাজ্যশিংগী দরকার লৈবা ফংহল্লগনি। প্রধান মন্ত্রীনা এ.জি.-দি.এম.এস. মেত্রো স্তেসনদগী ৱাশেরমেনপেৎ মেত্রো স্তেসন ফাওবা চেন্নৈ মেত্রোগী সেক্সন অমগী পেসেঞ্জর সর্বিস হৌদোকখি। কিলোমীতর ১০ শাংবা সেক্সন অসি চেন্নৈ মেত্রোগী ফেজ-১গী শরুক অমনি। মসি শাংদোকহনবা অসিগা লোয়ননা ফেজ-১গী কিলোমীতর ৪৫মক মথৌ পাংথোকপা হৌখ্রে। তুংদা প্রধান মন্ত্রীনা ঙসিগী খোংচৎ অসিগী অরোইবা পন্থুংফম ওইনা হুব্লীদা খোংশানখি।
ইন্দিয়া গেৎতা নেতাজী সুভাস চন্দ্র বোসকী অচৌবা মীতম খিল্লগনি হায়না পি.এম.না ফোঙদোকখ্রে

প্রধান মন্ত্রী, শ্রী নরেন্দ্র মোদীনা ইন্দিয়া গেৎতা নেতাজী সুভাস চন্দ্র বোসকী অচৌবা মীতম খিল্লগনি হায়না লাউথোকখ্রে। নেতাজী সুভাস চন্দ্র বোসকী অচৌবা মীতম অসি মপুং ফানা শাবা লোইদ্রিবা ফাওবা মহাক্কী হোলোগ্রাম স্তেচ্যু অমা মহাক্কী মপোক কুমওন জনুৱারী ২৩, ২০২২দা প্রধান মন্ত্রীনা মাইখুম হাংদোক্কনি। মথং-মথং ত্বিত তৌরদুনা প্রধান মন্ত্রীনা হায়খি; "লৈবাক পুম্বনা নেতাজী সুভাস চন্দ্র বোসকী ১২৫শুবা মপোক কুমওন পালন তৌনবা শেম-শারিবা তানফম অসিদা গ্রেনাইৎনা শাবা মহাক্কী অচৌবা মীতম অমা ইন্দিয়া গেৎতা খিনগদবা অসিদা ঐহাক্না নুংঙাইবা পোকই। মসিনা ভারতনা মহাক্কী লমন তোল্লি হায়বা তাক্নবা খুদম অমা ওইরগনি। নেতাজী বোসকী অচৌবা মীতম অসি মপুং ফানা শাবা লোইদ্রিবা ফাওবা চপ মান্নবা মফম অসিদা মহাক্কী হোলোগ্রাম স্তেচ্যু অমা খিনগনি। ঐহাক্না হোলোগ্রাম স্তেচ্যু অসি জনুৱারী ২৩, নেতাজীগী মপোক কুমওন্দা মাইখুম হাংদোক্কনি"
প্রধান মন্ত্রীনা ভারতকী হান্নগী দিপ্লোমেত, শ্রী অবাসর বেয়ুরিয়ানা লৈখিদবদা অৱাবা ফোংদোকখ্রে

প্রধান মন্ত্রী, শ্রী নরেন্দ্র মোদীনা ভারতকী হান্নগী দিপ্লোমেত, শ্রী অবাসর বেয়ুরিয়ানা লৈখিদবদা অৱাবা ফোংদোকখ্রে। প্রধান মন্ত্রী ওফিসনা অসুম্না ত্বীত তৌখি: “শ্রী অবাসর বেয়ুরিয়াবু মহাক্কী মশক থোকপা লৈবাক সেবাগীদমক্তা নিংশিংদুনা লৈহৌরগনি। মহাক অসি ওরিয়া লোল অমসুং নাৎকী লমজিং মৈরা অমসু ওইরমখি। মহাক লৈখিদবদা য়াম্না নুংঙাইতবা ফাওই। মহাক্কী ইমুং অমসুং মরুপশিংগী অৱাবদা ঐহাক্না শরুক য়ারি। ওম শান্তি: প্রধান মন্ত্রী”।
প্রধান মন্ত্রীনা সিওলগী য়োনসৈ য়ুনিবর্সিতীদা মহাত্মা গান্ধীগী খ্বাং ফাওবগী মীতম মায়খুম হাংদোকখ্রে

প্রধান মন্ত্রী শ্রী নরেন্দ্র মোদীনা ঙসি সিওলগী য়োনসৈ য়ুনিবর্সিতীদা মহাত্মা গান্ধীগী খ্বাং ফাওবগী মীতম অমা মায়খুম হাংদোকখ্রে। থৌরম অদুদা রিপব্লিক ওফ কোরিয়াগী রাস্ত্রপতি, শ্রী মুন জে–ইন, রিপব্লিক ওফ কোরিয়াগী ফাস্ত লেদী, কিম জুং–সুক, অমসুং য়ুনাইতেদ নেসন্সকী হান্নগী সেক্রেতরী জেনরেল, শ্রী বান কি–মুন শরুক য়াখি। থৌরম অদুদা ৱা ঙাংলদুনা, য়োনসৈ য়ুনিবর্সিতীদা বাপুগী খ্বাং ফাওবগী মীতম মায়খুম হায়দোকপা অসি ইকায় খুম্নবীবা অমনি হায়না প্রধান মন্ত্রীনা ফোংদোকখি। মসি হেন্না অখন্নবা অমা ওইহল্লে মরমদি ঐখোয়না বাপুগী চহী ১৫০শুবা মপোক কুমওন পাংথোক্নবা শেম শারিবা মতম অসিদা মসি পাংথোক্লি হায়না প্রধান মন্ত্রীনা ফোংদোকখি। মতম অসিদা মীওইবা জাতিনা মায়োক্নরিবা তেরোরিজম অমসুং ক্লাইমেৎ চেঞ্জনা কিহল্লক্লিবা অসি লাকথুবদা মতেং পাংনবা শক্তি অদু বাপুগী ৱাখল্লোন্দা লৈরি হায়না প্রধান মন্ত্রীনা হায়খি। মহাক্কী পুন্সী মহিংগী থোংদা বাপুনা মহৌশাগা লোয়ননা মত তিন্ননা লৈবা অদু উৎপীরম্মি। তুংগী চারোল শুরোলগীদমক তরু তনানবা অমসুং অশংবা প্লানেৎ অমা থম্বিরম্বা মরু ওই হায়নসু মহাক্না উৎপীরম্মি হায়না প্রধান মন্ত্রীনা মথা তাখি। য়োনসৈ য়ুনিবর্সিতী অসি খা কোরিয়াদা খ্বাইদগী মমিং চৎপা য়ুনিবর্সিতীশিংগী মরক্তা অমনি। খা কোরিয়াদা মহাত্মা গান্ধী অসি মালেমগী শান্তিগী শক্তম অমগুম ভক্তি তৌনৈ।
অফবা সোলার পি.ভি মোদুলশিং গিগা ৱাত(জি দব্লিউ) স্কেলদা পুথোকপা ঙম্নবা ‘নেসনেল প্রোগ্রাম ওন হায় ইফিসিয়েন্সি সোলার পি.ভি মোদুলস’গী প্রদক্সন লিঙ্ক ইন্সেন্তিপ স্কিম মন্ত্রীমন্দলনা য়াবা পীরে

অফবা সোলার পি.ভি মোদুলশিং গিগা ৱাত(জি দব্লিউ) স্কেলদা পুথোকপা ঙম্নবগীদমক লুপা কোতি ১৯,৫০০গী শেনফম অমা কাইথোক্তুনা ‘নেসনেল প্রোগ্রাম ওন হায় ইফিসিয়েন্সি সোলার পি.ভি মোদুলস’গী প্রদক্সন লিঙ্ক ইন্সেন্তিপ স্কিম(ত্রাঞ্চ ২) পায়খৎনবা নিউ অমসুং রিনিউএবল ইনর্জি মিনিস্ত্রিনা পুখৎলকপা ৱাফম প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা অয়াবা পীরে। অফবা মখলগী সোলার পি.ভি মোদুলশিং পুথোক্নবা নেসনেল প্রোগ্রাম অসিগী পান্দমদি ভারত্তা অৱাংবা থাক্কী সোলার পি.ভি মোদুলশিং শানবা মফম অমা শেমগৎপনি অমসুং মসিনা রিনিউএবল ইনর্জিগী লমদা মপান্দগী পুশিল্লকপগী মখা পোনবা অদু হন্থহনবা ঙমগনি। থৌরাং অসিনা অত্মানির্ভর ভারতগী থবক মপাঙ্গল কনখৎহনগনি অমসুং থবক ফংহনবা ঙমগনি। সোলার পি.ভি শাগদৌরিবা কম্পেনিশিং অদু অরোন-অথুপ লৈতবা থৌরাং অমগী মখাদা খনগনি। লৈবাক মনুংগী কৈথেলশিংদা অফবা সোলার পি.ভি মোদুলশিং য়োন্নবা সোলার পি.ভি শাবা প্লান্তশিং থবক হৌরবা মতুংদা চহি ৫গী ওইনা পি.এল.আই য়েন্থোক্কনি। মখাগীশিং অসি স্কিমদগী ফংগনি হায়না থাজরিবা কান্নবশিংনি: চাউরাক্না চহি অমদা মেগা ৱাত ৬৫,০০০গী সোলার পি.ভি মোদুলশিং পুথোক্কনি হায়না পানরি। স্কিম অসিদা হকথেংন্না লুপা কোতি ৯৪,০০০ রোম থাদগনি। ই.ভি.এ, সোলার গ্লাস অমসুং বেকশিৎ অসিনচিংবা বেলেন্স ওফ মেতরিএলশিং পুথোকপা ঙমগনি। হকথেংন্না মীওই ১,৯৫,০০০ রোম অমসুং নাকোইন্না মীওই ৭,৮০,০০০ রোম থবক পীবা ঙমগনি। লুপা কোতি লাখ ১.৩৭গী পোৎ-চৈ মপান্দগী পুশিল্লকপদগী মহুৎশীনবা ঙমগনি অফবা সোলার পি.ভি মোদুলশিং পুথোকপা ঙম্নবা রিছর্স অমসুং দিবলপমেন্তগী থবক হেনগৎহনগনি।
প্রধান মন্ত্রীনা নীরজ চোপ্রানা নুপাগী জেভেলিনগী ৱর্ল্দ চেম্পিয়নশিপপ্তা সিলভর মেদল লৌরকপদা থাগৎপা ফোংদোকখ্রে

প্রধান মন্ত্রী, শ্রী নরেন্দ্র মোদীনা নীরজ চোপ্রানা নুপাগী জেভেলিনগী ৱর্ল্দ চেম্পিয়নশিপপ্তা সিলভর মেদল লৌরকপদা থাগৎপা ফোংদোকখ্রে। স্পোর্ত ওথোরিতী ওফ ইন্দিয়াগী ত্বীত অমগী পাউখুম ওইনা প্রধান মন্ত্রীনা অসুম্না হায়খিঃ “ঐখোয়গী খ্বাইদগী শক্নাইরবা শান্নরোই অমগী মশক থোকপা মায় পাকপা অমা! @Neeraj_chopra1বু #WorldChampionshipsতা পুৱারী ওইরবা সিলভর মেদল লৌরকপগীদমক্তা থাগৎলি। মসিনা ভারতকী শান্ন-খোৎনবগী অখন্নবা পুংফম অমা ওইরে। নীরজপু মহাক্কী তুংগী থৌরম কয়াগীদমক্তা য়াইফ পাউজেল পীরি”।
প্রধানমন্ত্রী ভারতকী নোংথক লান্মীগী মার্শল অর্জন সিংহনা লৈখিদবদা অৱাবা ফোংদোকখ্রে

প্রধানমন্ত্রী শ্রী নরেন্দ্র মোদীনা ভারতকী নোংথক লান্মীগী মার্শল অর্জন সিংহনা লৈখিদবদা অৱাবা ফোংদোকখ্রে । মহাক্কী ত্বীতর একাউন্তা প্রধানমন্ত্রীনা হায়খি মদুদি ভারতকী নোংথক লান্মীগী মার্শল অর্জন সিংহনা ভারতী নোংথক লান্মীগী কেপাসিতী বিল্দিংদা অচেৎপা মিয়েং থম্লম্মি অমসুং মহাক্না ঐখোয়গী ঙাক-শেলগী তৌব-ঙম্বশিংদা অচেৎপা থৌনা পীবীরম্মি । মহাকপু শক্নাইরবা নোংথক্কী লান্মী অমদি অফবা মীশক অমনি হায়রদুনা প্রধানমন্ত্রীনা মহাক্না লৈখিদবদা মহাক্কী ইমুং মনুং অমসুং মহাকপু নুংশিজবশিংগী মফমদা অৱাবা ফোংদোকখি । প্রধানমন্ত্রীনা হায়খি, “ভারতকী নোংথক লান্মীগী মার্শন অর্জন সিংহনা লৈখিদবদা লৈবাক অসিনা অৱাবা পোক্লি । লৈবাক্কীদমক্তা তৌরম্বা মহাক্কী মমল য়াম্লবা থবকশিং অদু ঐখোয়না নীংশিংদুনা লৈহৌরগনি । ভারতকী নোংথক লান্মীগী মার্শন অর্জন সিংহনা ভারতকী নোংথক লান্মীগী কেপাসিতী বিল্দিংদা অকনবা মিয়েং থম্লম্মি অমসুং ঐখোয়গী ঙাক-শেলগী তৌব-ঙম্বশিং অদুদা অচেৎপা থৌনা পীবীরম্মি । ভারতনা ১৯৬৫দা ভারতকী নোংথক লান্মীগী মার্শন অর্জন সিংহগী থোইদোক হেন্দোক্লবা লুচীং অদুবু খক কাওবা ঙম্লোই, মতম অদুদা ভারতকী নোংথক লান্মীনা মতিক চাবা থৌদাং পাংথোকখি । মতম খরগী মমাংদা ঐহাক মহাক্কা উনখি, মতম অদুদা মশা ঙমজদ্রবসু হৌগৎতুনা ঐঙোন্দা সেলুৎ তৌনবা হোৎনরকখি, অদুম ওইনমক ঐনা তৌহনখিদে । অসিগুম্বা মখলগী লান্মীগী থকসি-খাসি অদু মাগী লৈখি । ঐগী অৱাবা মহাক্কী ইমুং মনুং অমসুং মহাকপু নুংশিজবা মীওইশিংগী মফমদা ফোংদোকচরি লোইননা অফবা মীওই, ভারতকী নোংথক লান্মীগী মার্শল অর্জন সিংহনা লৈখিদবদা অৱাবা ফাওজরি । মহাক্কী থৱাইনা ইংনা লৈবা ওইরসনু । ”
প্রধান মন্ত্রী শ্রী নরেন্দ্র মোদীনা ভর্চুএল ওইনা য়ুক্রেন্দগী ভারতমচাশিং হোন্দোরকপী চত্থখিবা ওপরেসন গঙ্গাদা য়াওখিবা স্তেকহোল্দর পুম্নমক্কা উনখ্রে

প্রধান মন্ত্রী শ্রী নরেন্দ্র মোদীনা ঙসি ঙল্লিঙৈদা ওপরেসন গঙ্গাদা য়াওখিবা স্তেকহোল্দর পুম্নমক্কা লোয়ননা ৱারী শাখ্রে। ওপরেসন গঙ্গানা ভারতমচা ২৩০০০ লোয়ননা লৈবাক ১৮দগী মীরৈবাকমচা ১৪৭ য়ুক্রেন্দগী মাইপাক্না হোন্দোরকপা ঙমখি। ৱারী-ৱাতায় শানবা অদুদা য়ুক্রেন, পোলেন্দ, স্লোভাকিয়া, রোমানিয়া অমসুং হঙ্গেরীদা লৈবা ইন্দিয়ন কম্ম্যুনিতী অমসুং প্রাইবেৎ সেক্তরগী মীহুৎশিংনা ওপরেসন গঙ্গাগী শরুক অমা ওইনা মখোয়না থেংনখিবা অৱা-নুংঙাইশিং, মখোয়না মায়োক্নখিবা শীংনবশিং পাউদমখি অমসুং অসিগুম্বা কম্প্লেক্স হ্যুমেনিতরিয়ন ওপরেসন অমদা শরুক য়াবা ফংখিবদা মখোয়দা ফাওবা অপেনবা অমসুং চাউথোকচপা অদুসু ফোঙদোকখি। প্রধান মন্ত্রীনা ইন্দিয়ন কম্ম্যুনিতীগী লুচিংবশিং, ভোল্যুন্তীয়র গ্রুপশিং, কম্পনীশিং, লনাই মীওইশিং অমসুং সরকারগী ওফিসিএলশিংনা ওপরেসন অসি মাইপাক্নবা চোকথবা লৈতনা হোৎনবীখিবগীদমক থাগৎপা ফোঙদোকখি। মহাক্না লৈবাক নুংশিবগী ৱাখল্লোন পোকপা, মীয়ামগী শেবা তৌবগী ৱাখল্লোন পোকপা অমসুং তীম-স্পিরিৎ উৎখিবা অসিগীদমক ওপরেসন গঙ্গাদা য়াওখিবা স্তেকহোল্দর পুম্নমকপু থাগৎখি। প্রধান মন্ত্রীনা মরু ওইনা তোঙান-তোঙানবা কম্ম্যুনিতী ওর্গনাইজেসনশিংবু মখোয়না মীরৈবাক্তা ভারতকী সিবিলাইজেস্নেল ভেল্যুশিং অদু উৎতুনা মশাগী ওইজবা থাদোক্লগা সর্ভিস পীখিবা অদু পুত্থোক্লদুনা থাগৎখি। সরকারনা ভারত মচাশিং লান মনুংদা অশোই-অঙাম য়াওদনবা হোৎনখিবশিং অদুগী মতাংদা প্রধান মন্ত্রীনা মহাক্না য়ুক্রেন অমসুং য়ুম্লোন্নরিবা লৈবাকশিংগী লুচিংবশিংগা লোয়ননা হকথেংননা ৱারী শাবা অদু নীংশিংখি অমসুং মীরৈবাক্কী সরকার পুম্নমক্না মতেং পীবীখিবগীদমক তৌবীমল খঙবা উৎখ্রে। মপালদা লৈরিবা ভারত মচাশিং অশোই-অঙাম য়াওদনবা সরকার অসিনা খ্বাইদগী মরু ওইবা মীৎয়েং থমখিবা অদুবু নৌহৌননা ফোঙদোক্লদুনা প্রধান মন্ত্রীনা ভারতনা মালেমগী ওইবা খুদোংথিবা অমা হেক্তা থোক্লকপা মতমদা মাগী প্রজাশিং মতেং পাংনবা মতম চুপ্পদা শেল-শাদুনা লৈ হায়খ্রে। ভারতকী অরিবা ফিলোসোফী ভসুদৈ কুতুম্বকম অসিনা লমজিংদুনা ভারতনা ইমর্জেন্সীশিং থোকপা মতমদা অতোপ্পা লৈবাকশিংগী প্রজাশিংদা হ্যুমেনিতরিয়ন সপ্পোর্তসু পীখি।
মহা নবমীদা প্রধান মন্ত্রীনা ইমা সিদ্ধিদাত্রীদা খুরুমখ্রে

নবরাত্রিগী মতম মহা নবমীদা প্রধান মন্ত্রী শ্রী নরেন্দ্র মোদীনা ইমা সিদ্ধিদাত্রীদা খুরুমখ্রে অমদি মীপুম খুদিংগীদমক য়াইফ-মঙ্গোলশিং নীখ্রে৷ ত্বীত অমদা, প্রধান মন্ত্রীনা হায়খি; "নবরাত্রিদা মহা নবমীগী শেংলবা কুহ্মৈ অসিদা ইমা সিদ্ধিদাত্রীগী পুজা পাংথোক্লি৷ মহাক্কী থৌজালদগী মীপুম খুদিংমক তৌরুবা খুদিংমক্তা মাই পাকপা ওইরসনু হায়না ঐহাক্না খুরুমজরি৷ ইমাগী ভক্তশিংগীদমক মহাক্কী স্তুতি মসিদা লৈরে… https://t.co/YYTr3oNm5Y"
প্রধান মন্ত্রীনা ‘আশা’ অমসুং ‘আঙ্গনৱারী’ ৱাকরশিংগী অৱামন হেনগৎহন্নবা লাওথোকখ্রে

প্রধান মন্ত্রী শ্রী নরেন্দ্র মোদীনা ঙসি আশা অমসুং আঙ্গনৱারী ৱাকরশিংগী অৱামন মশক থোক্না হেনগৎহন্নবা লাওথোকখ্রে। লাওথোকখিবা অসি মথংগী থাদগী চৎনবা হৌরগনি। ঙসি ভিদিও ব্রিজগী খুৎথাংদা আশা, আঙ্গনৱারী অমসুং এ.এন.এম. লাখ কয়ামরুমগা ৱারী শানবদা মসি লাওথোকখিবনি। প্রধান মন্ত্রীনা, কেন্দ্র সরকারনা আশা ৱাকরশিংদা পীরিবা অচম্বা ইন্সেন্তিবশিং অদু শরুক অনি ওইহন্নবা লাওথোকখি। মসিদা নত্তনা আশা ৱাকর পুম্নমক অমসুং মখোয়গী মতেং পাংবা (হেলপর)শিংবু প্রধান মন্ত্রী জীবন জ্যোতি বীমা য়োজনা অমসুং প্রধান মন্ত্রী সুরক্ষা বীমা য়োজনাগী মখাদা লেম্না বীমা য়াওহনগনি। প্রধান মন্ত্রীনা আঙ্গনৱারী ৱাকরশিংদা পীরিবা অৱামন্দসু মশক থোক্না হেনগৎহন্নবা লাওথোকখি। হৌজিক ফাওবদা লুপা ৩,০০০ পীরম্বশিংদু হৌজিক মখোয় লুপা ৪,৫০০ ফংলগনি। মতৌ অসুম্না হৌজিক ফাওবদা লুপা ২,২০০ ফংলম্বদুনা লুপা ৩,৫০০ ফংলগনি। আঙ্গনৱারী হেল্পরশিংগী অৱামনসু লুপা ১,৫০০দগী হেনগৎতুনা লুপা ২,২৫০ ওইরগনি। প্রধান মন্ত্রীনা মসিসু লাওথোকখি মদুদি তোঙান তোঙানবা তেক্নিক কমন এপ্লিকেসন সোফৱেয়র (আই.সি.দি.এস.-সি.এ.এস.) শিজিন্নবা আঙ্গনৱারী ৱাকরশিং অমসুং হেল্পরশিংনা অহেনবা অৱামন ফংগনি। লুপা ২৫০দগী ৫০০ ফাওবগী অৱামন আঙ্গনৱারী ৱাকর অমসুং হেল্পরশিংগী থবক্কী মখা পোন্না ফংগনি। প্রধান মন্ত্রীনা লৈবাক অপুনবদা শন্দোক্লিবা ‘এ’ অহুম, হায়বদি আশা ৱাকর, আঙ্গনৱারী ৱাকর অমসুং এ.এন.এম. (ওগজিলরী নর্স মিদৱাইফ)কী তীমশিংগা ৱারী শানখি। মহাক্না মখোয় মশেল অমগা অমগা পুন্না থবক তৌমিন্নবা, অনৌবা পাম্বৈশিং অমসুং তেক্নোলোজী শিজিন্নবা, হকশেল অমসুং পোশনগী থবকশিং হেন্না ফবা মওংদা ফংহনবা অমসুং ‘পোশন’গী খোংজংগী পান্দম অদু ফংনবা হায়বদি লৈবাক অপুনবদা মচি ওইবা চিঞ্জাক চাদবা হন্থহন্নবগী পান্দমগীদমক চোকথবা লৈতনা হোৎনবগীদমক ৱাকরশিং অদুবু থাগৎপা ফোংদোকখি।